Tarybos reglamentas (EB) Nr. 2443/96
1996 m. gruodžio 17 d.
numatantis papildomas tiesioginės paramos gamintojų pajamoms ar galvijienos sektoriui priemones
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 42 ir 43 straipsnius,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
kadangi atsižvelgiant į nuolat kylančius rimtus sunkumus galvijienos sektoriuje dėl vartotojų susirūpinimo galvijų spongiformine encefalopatija (GSE) bei į tas priemones, kurių buvo imtasi gamintojų pajamoms remti pagal Tarybos reglamentą (EB) Nr. 1357/96 [2], būtina imtis papildomų tiesioginės paramos gamintojų pajamų arba galvijienos sektoriui priemonių,
kadangi kiekvienos valstybės narės turimos pagalbos suma, skirta tiesioginei gamintojų pajamų arba galvijienos sektoriaus paramai, bus paskirstyta remiantis rodikliu, kuriame bus visų pirma atsižvelgta į kiekvienos valstybės narės galvijų bandos dydį; kadangi reikėtų, kad valstybės narės visas turimas lėšas skirstytų remdamosi objektyviais kriterijais ir neiškreipdamos rinkos;
kadangi dėl su biudžetu susijusių priežasčių Bendrija finansuos su tiesiogine gamintojų pajamų arba galvijienos sektoriaus parama susijusias valstybių narių išlaidas tik tuo atveju, jei šios išmokos bus sumokėtos iki tam tikro termino,
PRIĖMĖ ŠĮ REGLAMENTĄ:
1 straipsnis
Valstybės narės, remdamosi objektyviais kriterijais, priede nurodytas sumas naudoja gamintojų pajamoms ar savo teritorijoje galvijienos sektoriui remti skirtoms papildomoms išmokoms, jei šios išmokos neiškreipia konkurencijos.
2 straipsnis
1. Šio reglamento 1 straipsnyje numatytos priemonės laikomos žemės ūkio rinkoms stabilizuoti skirta intervencija, kaip apibrėžta 1970 m. balandžio 21 d. Tarybos reglamento (EEB) Nr. 729/70 dėl bendrosios žemės ūkio politikos finansavimo [3] 3 straipsnio 1 dalyje.
2. Bendrija finansuoja su 1 straipsnyje minėtomis išmokomis susijusias valstybių narių išlaidas tik tuo atveju, jei šios išmokos sumokamos ne vėliau kaip iki 1997 m. spalio 15 d.
3 straipsnis
Taikomas 1996 m. gruodžio 1 d. galiojantis žemės ūkio perskaičiavimo kursas.
4 straipsnis
Šiam reglamentui taikyti būtinos išsamios taisyklės priimamos 1968 m. birželio 27 d. Tarybos reglamento (EEB) Nr. 805/68 dėl bendro galvijienos rinkos organizavimo [4] 27 straipsnyje nustatyta tvarka.
5 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis netaikomas tol, kol nebus paskelbtas ir galutinai priimtas 1997 finansinių metų Europos Bendrijų bendrasis biudžetas.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1996 m. gruodžio 17 d.